b'\n_START_ARTICLE_\nAndrej Tabaj\n_START_SECTION_\nZgodnje \xc5\xbeivljenje\n_START_PARAGRAPH_\nBil je sin znanega kroja\xc4\x8da Janeza Tabaja iz \xc5\xa0tandre\xc5\xbea \xc5\xa1t. 5 in Marije Golja. Imel je \xc5\xa1tiri mlaj\xc5\xa1e brate, Alojzija, Bla\xc5\xbea, Antona in Ivana ter sestri Marijo in Leopoldino in \xc5\xa1e tri brate in sestre, ki so zgodaj umrli. Tudi Ivan je bil duhovnik in profesor verouka, medtem ko Bla\xc5\xbe je bil \xc5\xbeandarm oz. oro\xc5\xbenik in od 26. marca 1905 ob\xc4\x8dinski obhodnik v \xc5\xa0tandre\xc5\xbeu (\xc4\x8drnovojnik in \xc4\x8detovodja (vodnik) v prvi svetovni vojni). Brat Anton je bil pisar na sodi\xc5\xa1\xc4\x8du v Gorici; Alojzij je pa bil trgovec v \xc5\xa0tandre\xc5\xbeu, na Velikem Dolu in v Trstu. Andrej je po pripravnici od leta 1875 obiskoval gori\xc5\xa1ko gimnazijo in maturiral leta 1882 z odliko. Od leta 1882 do 1886 je bil v gori\xc5\xa1kem bogoslovju, ki je kon\xc4\x8dal z izvrstnim uspehom. Ravnatelj bogoslovja je bil kasnej\xc5\xa1i nad\xc5\xa1kof Alojzij Matija Zorn. Andrej Tabaj je znal ve\xc4\x8d jezikov; gre pripomniti, da v prvih dveh letih njegovega obiskovanja bogoslovja je na gori\xc5\xa1kem semeni\xc5\xa1\xc4\x8du pou\xc4\x8deval \xc5\xa0tefan Kocian\xc4\x8di\xc4\x8d, ki je poznal ve\xc4\x8d kot trideset jezikov in je veljal za enega najbolj u\xc4\x8denih mo\xc5\xbe tistega \xc4\x8dasa v Evropi. Andrej Tabaj je bil posve\xc4\x8den v ma\xc5\xa1nika 29. avgusta 1886.\n_START_SECTION_\nSlu\xc5\xbebovanje\n_START_PARAGRAPH_\nLeta 1887 je postal kaplan pri sv. Roku v Gorici. Od istega leta do leta 1891 je bil zaposlen v knezonad\xc5\xa1kofijski pisarni nad\xc5\xa1kofa Alojzija Matije Zorna, kjer se je spoprijateljil z vodjo pisarne \xc5\xa0tefanom Benso iz \xc5\xa0tmavra, s kanclerjem Matejem Kravanjo iz Bovca in z nad\xc5\xa1kofovim tajnikom Andrejem Grbcem iz Kobdilja. Leta 1889 je bil upravnik \xc4\x8dasopisa So\xc4\x8da. Bil je dosmrtni ud Dru\xc5\xbebe sv. Mohorja._NEWLINE_Bil je odbornik dru\xc5\xa1tva \xc5\xa0olski dom, katerega je leta 1897 ustanovil dr. Anton Gregor\xc4\x8di\xc4\x8d in ki je ustanavljalo in vzdr\xc5\xbeevalo slovenske \xc5\xa1ole v Gorici. Takrat so se gori\xc5\xa1ki Slovenci borili za ustanovitev slovenskih \xc5\xa1ol in vrtcev, bodisi v klerikalnem taboru kot v liberalnem, ki sta na za\xc4\x8detku uspe\xc5\xa1no sodelovala; leta 1896 so priredili \xc5\xbee drugi veliki \xc2\xbbshod stari\xc5\xa1ev\xc2\xab; sklicali so ga Ivan Reja, Franc Mozeti\xc4\x8d in Vincencij Bielecki, \xc4\x8dlani t. i. "\xc5\xa1olskega odbora", ki ga je vodil slovenski politik in grof Alfred Coronini. Od leta 1892 do prve svetovne vojne je Andrej Tabaj pou\xc4\x8deval kot katehet in vzgojitelj na gori\xc5\xa1kih ljudskih \xc5\xa1olah. Isto\xc4\x8dasno je ob\xc4\x8dasno pou\xc4\x8deval verouk na gori\xc5\xa1ki gimnaziji in na u\xc4\x8ditelji\xc5\xa1\xc4\x8du. Postal je edini verou\xc4\x8ditelj v slovenskem in italijanskem oddelku ljudskih \xc5\xa1ol. Leta 1897 je bil izvoljen za podpredsednika in blagajnika Alojzijevi\xc5\xa1\xc4\x8da (predsednik je bil msgr. Fr. Ko\xc5\xa1uta, prefekt pa Josip Pavlica).\n_START_SECTION_\nTrgovsko-obrtno zadruga in spor z Gabr\xc5\xa1\xc4\x8dkom in Tumo\n_START_PARAGRAPH_\nSkupaj z Andrejem Gabr\xc5\xa1\xc4\x8dkom je bil tudi zapisnikar Trgovsko-obrtne zadruge in sodeloval pri gori\xc5\xa1ki ljudski posojilnici, ustanovljeni leta 1883 in ki jo je tedaj vodil dr. Henrik Tuma. Bil je \xc4\x8dlan nadzornega odbora \xc2\xbbKroja\xc5\xa1ke zadruge\xc2\xab, ki ji je predsedoval kroja\xc5\xa1ki mojster Kru\xc5\xa1i\xc4\x8d. Po znanem sporu med klerikalnim in liberalnim taborom (ki je kasneje v zvezi s posojilnico imel tudi zelo odmeven sodni epilog), je Andrej Tabaj leta 1899 odstopil iz Trgovsko-obrtne zadruge. \xc4\x8casnik Gorica je poro\xc4\x8dal, da sta bila \xc2\xbbdr. Franko in katehet Tabaj prisiljena, da izstopita, vsled terorizma Tumovega in Gabr\xc5\xa1\xc4\x8dkova\xc2\xab. Obratno mnenje je izra\xc5\xbeal liberalni \xc4\x8dasopis So\xc4\x8da, ki je objavil \xc4\x8dlanek z ironi\xc4\x8dnim naslovom \xc2\xbb\xc5\xa0tirje nunci kot pri\xc4\x8de proti Gabr\xc5\xa1\xc4\x8dku\xc2\xab\xc2\xa0(\xc2\xbb\xc5\xa1tirje nunci\xc2\xab\xc2\xa0so bili: katehet Andrej Tabaj, dr. Anton Gregor\xc4\x8di\xc4\x8d, dr. Andrej Pavlica, \xc5\xbeupnik in publicist Blazij Gr\xc4\x8da). Kasneje je tr\xc5\xbea\xc5\xa1ki \xc4\x8dasnik Edinost v zvezi s tem sporom pisal o \xc2\xbbnaj\xc5\xbealostnejem dogodku\xc2\xab\xc2\xa0in ostro kritiziral obe sprti strani. Leta 1899 je Anton Gregor\xc4\x8di\xc4\x8d ustanovil Centralno posojilnico; Andrej Tabaj je bil postal \xc4\x8dlan upravnega odbora.  _NEWLINE_\xc5\xbde od ustanovnega ob\xc4\x8dnega zbora "Tiskovnega dru\xc5\xa1tva" v Gorici 31. januarja 1901, je Andrej Tabaj bil razsodnik tega dru\xc5\xa1tva, ki je izdajalo \xc4\x8dasnika Gorica in Primorski list.\n_START_SECTION_\nU\xc4\x8ditelji\xc5\xa1\xc4\x8de v Tolminu, prisilna upokojitev ter nadaljnje delovanje pri Centralni posojilnici\n_START_PARAGRAPH_\nPo prvi svetovni vojni in po italijanski zasedbi Primorske, so oblasti za\xc4\x8dele pritiskati na Slovence s hudo in ostro raznarodovalno politiko. Oktobra 1920 so \xc5\xa1olske oblasti zahtevale, da se Andrej Tabaj pred\xc4\x8dasno upokoji ali da gre za kateheta na u\xc4\x8ditelji\xc5\xa1\xc4\x8de v Tolmin; izbral je pouk v Tolminu, a oktobra 1921 so ga vseeno prisilno upokojili (v tistem obdobju sta bila predsednika italijanske vlade levi\xc4\x8darja Giovanni Giolitti in Ivanoe Bonomi, ministra za \xc5\xa1olstvo pa filozof Benedetto Croce in fizik Orso Mario Corbino). Prisilna upokojitev Andreja Tabaja je hudo prizadela gori\xc5\xa1kega nad\xc5\xa1kofa Fran\xc4\x8di\xc5\xa1ka Borgia Sedeja, ki mu je pomagal s tem, da ga je imenoval za kanclista v nad\xc5\xa1kofijski pisarni in za \xc5\xa1kofijskega komisarja pri izpra\xc5\xa1evanju u\xc4\x8diteljev iz verouka (deset let kasneje je moral tudi nad\xc5\xa1kof Sedej odstopiti zaradi fa\xc5\xa1isti\xc4\x8dnih gro\xc5\xbeenj in pritiskov Mussolinija na samega pape\xc5\xbea). Dve leti kasneje, oktobra 1923, je prisilna upokojitev doletela tudi Andrejevega brata Ivana (predsednik vlade je takrat bil fa\xc5\xa1isti\xc4\x8dni vodja Benito Mussolini, minister za \xc5\xa1olstvo pa filozof Giovanni Gentile, \xc4\x8digar reforma \xc5\xa1olstva je predvidevala popolno ukinitev slovenskih \xc5\xa1ol na okupiranem obmo\xc4\x8dju, \xc4\x8deprav je bil tudi Ivan Tabaj prisilno upokojen \xc5\xa1e pred vstopom v veljavo omenjene reforme)._NEWLINE_Andrej Tabaj je bil tudi v povojnih letih \xc4\x8dlan Upravnega odbora Centralne posojilnice._NEWLINE_22. januarja 1923 je bila registrirana na gori\xc5\xa1kem sodi\xc5\xa1\xc4\x8du pogodba, s katero so dr. Anton Gregor\xc4\x8di\xc4\x8d, predsednik dru\xc5\xa1tva \xc5\xa0olski dom ter odbornika dru\xc5\xa1tva prof. Franc Sivec in tiskar Ljudevit Luke\xc5\xbei\xc4\x8d, pred notarjem Mariom Pascolettom, prodali tri stavbe dru\xc5\xa1tva \xc5\xa0olski dom (ena v Kri\xc5\xbeni ulici, kjer ima zdaj sede\xc5\xbe gori\xc5\xa1ka podru\xc5\xbenica novogori\xc5\xa1ke Univerze, dve pa v ulici Randaccio) profesorjem Andreju Tabaju, Francu \xc5\xbdigonu in Andreju Pavlici, da bi vsaj stavbe re\xc5\xa1ili pred fa\xc5\xa1isti\xc4\x8dnimi oblastmi. Ocenjena vrednost stavb je bila 340000 lir. Trije profesorji so prevzeli terjatev hipotekarnega  zavoda v Gorici za 54000 lir, ostalo naj bi pla\xc4\x8dali dru\xc5\xa1tvu v naslednjih petnajstih letih. Pravico do morebitne vojne od\xc5\xa1kodnine (stavbe so bile med prvo svetovno vojno po\xc5\xa1kodovane) si je pridr\xc5\xbealo dru\xc5\xa1tvo \xc5\xa0olski dom. Nastala je situacija, v kateri je na za\xc4\x8detku Centralna posojilnica, kasneje pa Gori\xc5\xa1ka ljudska posojilnica, upravljala tudi omenjene tri stavbe in je pri\xc5\xa1lo celo do tega, da ji je gori\xc5\xa1ka ob\xc4\x8dina morala pla\xc4\x8devati najemnino za \xc5\xa1ole, kar je hudo razdra\xc5\xbeilo italijanske nacionaliste in oblasti, ki so sumile, da doti\xc4\x8dni dohodki slu\xc5\xbeijo za vzdr\xc5\xbeevanje slovenskih dru\xc5\xa1tev in \xc5\xa1irjenje slovenskega tiska. \xc5\xbde leta 1926 sta na primer morala pred fa\xc5\xa1isti\xc4\x8dnimi gro\xc5\xbenjami zbe\xc5\xbeati v Kraljevino Jugoslavijo ravnatelja posojilnice Avgust Kozman in Franc Gorki\xc4\x8d. Italijanska politi\xc4\x8dna policija je stalno nadzorovala prof. Andreja Tabaja. Od istega leta, po fa\xc5\xa1isti\xc4\x8dni zasedbi Trgovskega doma, so se seje Trgovsko-obrtne zadruge selile v sede\xc5\xbe Gori\xc5\xa1ke posojilnice na Gospodski ulici \xc5\xa1t. 7. Tam so tajno sestankovala tudi preganjana slovenska dru\xc5\xa1tva. Sede\xc5\xbe Centralne posojilnice in Zadru\xc5\xbene zveze je pa bil na Korzu Giuseppeja Verdija \xc5\xa1t. 32; na istem naslovu je imel prijavljeno stalno prebivali\xc5\xa1\xc4\x8de tudi prof. Andrej Tabaj.\n_START_SECTION_\nSmrt\n_START_PARAGRAPH_\nNajprej prisilna upokojitev, potem \xc5\xa1e nasilno onemogo\xc4\x8danje kulturnega in gospodarskega udejstvovanja ter gro\xc5\xbenje italijanskih oblasti, so hudo potrli Andreja Tabaja, ki je bil \xe2\x80\x9cdober katehet, mirnega, blagega in skromnega zna\xc4\x8daja\xe2\x80\x9d, kot pi\xc5\xa1e v Primorskem slovenskem biografskem leksikonu. Na koncu je v Vidmu do\xc5\xbeivel \xc5\xa1e fa\xc5\xa1isti\xc4\x8dni fizi\xc4\x8dni napad, od katerega si ni ve\xc4\x8d opomogel. Umrl je v \xc5\xa0tandre\xc5\xbeu 30. decembra 1928. Pokopali so ga na doma\xc4\x8dem pokopali\xc5\xa1\xc4\x8du. Po drugi svetovni vojni so zraven pokopali tudi brata Ivana, ki je umrl leta 1939, saj italijanske oblasti, ki so mu onemogo\xc4\x8dile slu\xc5\xbebovanje v Gorici, so po njegovi smrti prepovedale celo pokop na doma\xc4\x8dem pokopali\xc5\xa1\xc4\x8du v \xc5\xa0tandre\xc5\xbeu in je bil sprva pokopan v Gorici; \xc5\xa1ele po drugi svetovni vojni so ga prekopali in zdaj tudi on po\xc4\x8diva v \xc5\xa0tandre\xc5\xbeu z bratom Andrejem in z ne\xc4\x8dakom Andrejem (sin Bla\xc5\xbea Tabaja) s soprogo Marijo Gle\xc5\xa1\xc4\x8di\xc4\x8d.'